钦定古今图书集成/理学汇编/学行典/第172卷 > 陈茂烈
## 钦定古今图书集成/理学汇编/学行典/第172卷 > 陈茂烈

按《明外史陈茂烈传》：“茂烈字时周，莆田人。年十八，作
《省克录》。谓颜之克己，曾之日省学之法也。弘治八年，
举进士，奉使广东，受业陈献章之门。献章语以主静
之学，退而与张诩论难，作《静思录》。授吉安府推官，考
绩过淮，寒无絮衣，冻几殆。入为监察御史，袍服朴陋，
乘一疲马，人望而敬之。以母老终养，供母之外，不办”
一帷。治畦汲水，身自操作。太守闻其劳，进二卒助之，
三日遣之还。吏部以其贫，录以晋江教谕，不受。又奏
给月米。上书言：“臣素贫，食本俭薄，故臣母自安于臣
之家，而臣亦得以自逭其贫，非有及人之廉、尽己之
孝也。古人行佣负米，皆以为亲。臣之贫尚未至是，而
臣母鞠臣艰苦。今年八十有六，来日无多。臣欲自尽
心力，尚恐不及上烦官帑，心窃未安。”奏上不允。母卒，
茂烈亦卒。茂烈为诸生时，韩文问莆田人物于林俊，
俊曰：“从吾谓彭时也。”又问曰：“时周。”且曰：“与时周语，沈
痾顿去。”其为时所重如此。